Na temelju članka 66. Zakona o gospodarenju otpadom ( Narodne novine 84/2021 ) i članka 41. Statuta Općine Vrsar-Orsera („ Službene novine Općine Vrsar-Orsera“ broj 2/21 ), općinsko vijeće Općine Vrsar-Orsera na sjednici održanoj dana \_\_\_\_\_\_\_ 2022. godine donijelo je

**ODLUKU**

**O NAČINU PRUŽANJA JAVNE USLUGE SAKUPLJANJA KOMUNALNOG OTPADA**

**NA PODRUČJU OPĆINE VRSAR-ORSERA**

# I. UVODNE ODREDBE

Članak 1.

1. Ovom se Odlukom utvrđuju kriteriji i način pružanja javne usluge sakupljanja komunalnog otpada na području Općine Vrsar-Orsera putem spremnika od pojedinog korisnika i prijevoz i predaju tog otpada ovlaštenoj osobi za obradu takvog otpada, u daljnjem tekstu: javna usluga.
2. Javna usluga je usluga od općeg interesa i uključuje usluge prikupljanja miješanog komunalnog otpada i biootpada, reciklabilnog komunalnog otpada, glomaznog otpada jednom godišnje na lokaciji obračunskog mjesta korisnika, preuzimanja otpada u reciklažnom dvorištu, te uslugu prijevoza i predaje otpada ovlaštenoj osobi.

Članak 2.

(1) Pojmovi koji se koriste u ovoj Odluci o načinu pružanja javne usluge sakupljanja komunalnog otpada na području Općine Vrsar-Orsera (u daljnjem tekstu: Odluka) definirani su Zakonom o gospodarenju otpadom (u daljnjem tekstu: Zakon) i drugim podzakonskim aktima donesenima na temelju Zakona.

(2) Svi pojmovi koji se koriste u ovoj Odluci a imaju rodno značenje odnose se jednako na muški i ženski rod.

**II. KORISNIK JAVNE USLUGE**

Članak 3.

(1) Korisnik javne usluge na području pružanja usluge (u daljnjem tekstu: korisnik usluge) je vlasnik nekretnine, odnosno vlasnik posebnog dijela nekretnine i korisnik nekretnine, odnosno korisnik posebnog dijela nekretnine kada je vlasnik nekretnine, odnosno vlasnik posebnog dijela nekretnine obvezu plaćanja ugovorom prenio na tog korisnika i o tome obavijestio davatelja usluge, ili stvarni korisnik nekretnine.

(2) Korisnici javne usluge razvrstavaju se u kategoriju:

1. Korisnika kućanstvo,
2. Korisnika koji nije kućanstvo ( drugi izvori komunalnog otpada ).

(3) Korisnik kućanstvo je korisnik javne usluge koji nekretninu koristi, trajno ili povremeno, u svrhu stanovanja ( npr. vlasnici stanova, kuća, nekretnina za odmor ).

(4) Korisnik koji nije kućanstvo je korisnik javne usluge koji nije razvrstan u kategoriju korisnika kućanstvo, a koji nekretninu koristi u svrhu obavljanja djelatnosti, što uključuje i iznajmljivače koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost.

(5) Više korisnika mogu na zahtjev, sukladno međusobnom sporazumu, zajednički nastupati prema davatelju usluge.

Članak 4.

(1) Ovom Odlukom propisuju se:

1. kriterij obračuna količine miješanog komunalnog otpada,

2. standardne veličine i druga bitna svojstva spremnika za sakupljanje otpada,

3. najmanja učestalost odvoza otpada prema područjima,

4. obračunska razdoblja kroz kalendarsku godinu,

5. područje pružanja javne usluge,

6. iznos cijene obvezne minimalne javne usluge s obrazloženjem načina na koji je određena,

7. odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada,

8. odredbe o načinu pojedinačnog korištenje javne usluge,

9. odredbe o načinu korištenja zajedničkog spremnika,

10. odredbe o prihvatljivom dokazu izvršenja javne usluge za pojedinog korisnika usluge,

11. način određivanja udjela korisnika usluge u slučaju kad su korisnici usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima,

12. odredbe o ugovornoj kazni,

13. opće uvjete ugovora s korisnicima,

14. kriterij za određivanje korisnika usluge u čije ime jedinica lokalne samouprave preuzima obvezu sufinanciranja cijene javne usluge,

15. kriterij za umanjenje cijene javne usluge,

16. odredbe o korištenju javne površine za prikupljanje otpada i mjestima primopredaje otpada ako su različita od obračunskog mjesta,

17. odredbe o količini glomaznog otpada koji se preuzima u okviru javne usluge,

18. odredbe o provedbi Ugovora koje se primjenjuju u slučaju nastupanja posebnih okolnosti uključujući elementarnu nepogodu, katastrofu i slično i

19. lokacije na kojoj se može osigurati obavljanje obrade glomaznog otpada mobilnim uređajem u okviru javne usluge.

**III. KRITERIJ OBRAČUNA KOLIČINE MIJEŠANOG KOMUNALNOG OTPADA**

Članak 5.

1. Kriterij obračuna količine miješanog komunalnog otpada je volumen spremnika miješanog komunalnog otpada izražen u litrama i broj pražnjenja spremnika u obračunskom razdoblju.

**IV. STANDARDNE VELIČINE I DRUGA BITNA SVOJSTVA SPREMNIKA ZA SAKUPLJANJE OTPADA**

Članak 6.

1. Otpad se sakuplja u standardnim tipiziranim spremnicima (u daljnjem tekstu: spremnici).
2. Standardni tipizirani spremnici u smislu ove odluke su spremnici koji moraju omogućivati pražnjenje komunalnim vozilima sa sustavima za podizanje spremnika.
3. Spremnici u smislu ove Odluke podrazumijevaju i namjenske standardizirane vrećice za prikupljanje otpada u slučaju da davatelj usluge vrećice primijeni u sklopu organizacije sustava gospodarenja otpadom, te podzemne ili polu-podzemne spremnike u slučaju da davatelj usluge iste primijeni.
4. Spremnici za sakupljanje otpada moraju biti nepropusni za tekućine, s poklopcem koji mora zatvarati otvor za punjenje/pražnjenje spremnika, sprječavati rasipanje otpada i širenje neugodnih mirisa. Spremnici za određene vrste otpada označavaju se odgovarajućom bojom, bilo da je čitav spremnik obojan u odgovarajuću boju, bilo da je u odgovarajuću boju obojan samo poklopac spremnika, bilo da se na spremniku nalazi naljepnica odgovarajuće boje.
5. Boje kojima se uobičajeno označavaju vrste spremnika jesu: (1) zelena – spremnici za miješani komunalni otpad; (2) smeđa – spremnici za biootpad; (3) plava – spremnici za otpadni papir i karton; (4) žuta – spremnici za otpadnu plastičnu i metalnu ambalažu; ( 5) zelena ( sa posebno obilježenom naljepnicom ) - spremnici za staklo.
6. Spremnik za miješani komunalni otpad mora imati jedinstvenu oznaku koju je moguće nedvosmisleno povezati s vlasnikom spremnika i očitati elektroničkim uređajem.
7. Svi spremnici za prikupljanje otpada moraju imati na sebi naziv otpada za koji su namijenjeni, oznaku davatelja usluge i oznaku koja je u Evidenciji o preuzetom komunalnom otpadu pridružena korisniku usluge i obračunskom mjestu.

Članak 7.

1. Za sakupljanje otpada davatelj usluge osigurava korisnicima javne usluge spremnike sljedećih standardnih veličina:
   1. spremnik volumena 60 litara,
   2. spremnik volumena 120 litara,
   3. spremnik volumena 240 litara,
   4. spremnik volumena 360 litara,
   5. spremnik volumena 770 litara,
   6. spremnik volumena 1100 litara.
2. U posebnim dijelovima grada a naročito u starogradskoj jezgri moguća je primjena drugačijih vrsta spremnika i/ili drugačijeg sustava prikupljanja otpada koji se prilagodi odabranom modelu prikupljanja otpada na tom području uvažavajući mogućnosti, tehničke okolnosti i ograničenja tih dijelova grada.
3. Davatelj usluge omogućuje korisnicima usluge odabir jednog od spremnika iz stavka 1. ovog članka, u skladu s njihovim realnim potrebama, pri čemu se primjenjuju kriteriji za određivanje minimalnog volumena spremnika za pojedini tip korisnika, koji udovoljava potrebama za najdulji broj dana između dva odvoza.

Članak 8.

1. Za područja u koja se ne može pristupiti komunalnim vozilom zbog neodgovarajućeg puta, nepristupačnosti, tehničkih prepreka ili neracionalnog povećanja troškova, te drugih okolnosti (u daljem tekstu: nepristupačna područja), davatelj usluge može korisnicima usluge u tom nepristupačnom području staviti na raspolaganje odgovarajući zajednički spremnik na određenu površinu do koje se može pristupiti komunalnim vozilom, uz suglasnost nadležnog Jedinstvenog upravnog odjela Općine Vrsar-Orsera.

Članak 9.

1. U skladu s mogućnostima i potrebamadavatelj usluge osigurava tipizirane kompostere za vrtno kompostiranje korisnicima iz kategorije kućanstva, koji imaju zasebni spremnik za komunalni otpad u onim dijelovima naselja gdje uvjeti primjene to omogućuju i onim korisnicima iz kategorije kućanstva koji to zatraže i imaju uvjete za postavljanje i primjenu vrtnih kompostera.
2. Korisnici usluge koji se odluče za kompostiranje biootpada putem preuzetih tipiziranih kompostera za vrtno kompostiranje dužni su to navesti u Izjavi, te isti oporabiti i zbrinuti sukladno propisima koji uređuju gospodarenje otpadom.
3. Davatelj usluge vodi evidenciju o broju podijeljenih kompostera na području Općine Vrsar-Orsera.

**V. NAJMANJA UČESTALOST ODVOZA OTPADA PREMA PODRUČJIMA**

Članak 10.

1. Najmanja učestalost odvoza otpada u obračunskom razdoblju iznosi:
   1. Najmanje jednom tjedno za miješani komunalni otpad i biootpad,
   2. Najmanje jednom mjesečno za odvojeno prikupljanje papira i kartona, papirne i kartonske, metalne, plastične i staklene ambalaže koji se prikupljaju putem odgovarajućih spremnika postavljenih na javnoj površini ili na obračunskom mjestu korisnika.
2. Plan primopredaje po pojedinim naseljima i pojedinim kategorijama otpada na području Općine Vrsar-Orsera donosi davatelj usluge, kojeg je potrebno objaviti najkasnije u 12. mjesecu tekuće godine za narednu godinu.

Članak 11.

1. Iznimno od navedenog, davatelj usluge može odrediti da se broj odvoza, na cijelom području Općine ili u određenim dijelovima pojedinih naselja, uredi na drugačiji način, a sukladno stvarnim potrebama, uz suglasnost nadležnog Jedinstvenog upravnog odjela Općine Vrsar-Orsera.
2. S obzirom na prethodno navedeno, davatelj usluge može prema potrebi odrediti i veći broj učestalosti odvoza komunalnog otpada od minimalnog koji je naveden u prethodnom članku. Korisnici usluge su dužni nadoknaditi troškove provedenog dodatnog odvoza.

**VI. OBRAČUNSKA RAZDOBLJA KROZ KALENDARSKU GODINU**

Članak 12.

1. Obračunska razdoblja kroz kalendarsku godinu su:
   1. Za korisnike iz kategorije kućanstvo obračunsko razdoblje je dva mjeseca, što predstavlja šest obračunskih razdoblja kroz kalendarsku godinu.
   2. Za kategoriju korisnika koji nije kućanstvo obračunsko razdoblje je jedan mjesec, što predstavlja dvanaest obračunskih razdoblja kroz kalendarsku godinu.

**VII. PODRUČJE PRUŽANJA JAVNE USLUGE**

Članak 13.

1. Davatelj javne usluge dužan je javnu uslugu pružati na cjelokupnom području Općine Vrsar-Orsera što obuhvaća naselja Općine Vrsar-Orsera sukladno posebnom propisu kojim se uređuju područja županija, gradova i općina u Republici Hrvatskoj.
2. Javnu uslugu sakupljanja komunalnog otpada te odvojenog prikupljanja određenih kategorija otpada, sukladno ovoj Odluci, na području Općine Vrsar-Orsera obavlja trgovačko društvo USLUGA POREČ d.o.o. Poreč-Parenzo, Mlinska 1.

**VIII. CIJENA JAVNE USLUGE**

Članak 14.

(1 ) Strukturu cijene javne usluge čini:

1. cijena za količinu predanog miješanog komunalnog otpada i

2. cijena obvezne minimalne javne usluge

**IX. CIJENA ZA KOLIČINU PREDANOG MIJEŠANOG KOMUNALNOG OTPADA**

Članak 15.

1. Cijena javne usluge za količinu predanog miješanog komunalnog otpada određuje se prema izrazu:

C = JCV × BP × U

pri čemu je:

C – cijena javne usluge za količinu predanog miješanog komunalnog otpada izražena u kunama

JCV – jedinična cijena za pražnjenje volumena spremnika miješanog komunalnog otpada izražena u kunama sukladno cjeniku

BP – broj pražnjenja spremnika miješanog komunalnog otpada u obračunskom razdoblju sukladno podacima u Evidenciji

U – udio korisnika usluge u korištenju spremnika.

**X. IZNOS CIJENE OBVEZNE MINIMALNE JAVNE USLUGE S OBRAZLOŽENJEM NAČINA NA KOJI JE ODREĐENA**

Članak 16.

1. Obvezna minimalna javna usluga je iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu.
2. Cijena obvezne minimalne javne usluge za kategoriju korisnika kućanstvo jedinstvena je na cjelokupnom području primjene ove Odluke, a iznosi:

**50,00 HRK (slovima: pedeset kuna) mjesečno, bez PDV-a.**

(3) Cijena obvezne minimalne javne usluge za kategoriju korisnika koji nije kućanstvo jedinstvena je na cjelokupnom području primjene ove Odluke, a iznosi:

**100,00 HRK (slovima: sto kuna) mjesečno, bez PDV-a.**

(4) Ako se na istom obračunskom mjestu isti korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu obvezne minimalne javne usluge obračunanu za kategoriju korisnika koji nije kućanstvo.

**XI. ODREDBE O NAČINU PODNOŠENJA PRIGOVORA I POSTUPANJU PO PRIGOVORU GRAĐANA NA NEUGODU UZROKOVANU SUSTAVOM SAKUPLJANJA KOMUNALNOG OTPADA**

Članak 17.

1. Korisnici usluge imaju mogućnost podnošenja prigovora na **neugodu** uzrokovanu sustavom sakupljanja komunalnog otpada.
2. Prigovor se može podnijeti pisano putem pošte, telefaksa, elektroničkom poštom ili na zapisnik u sjedištu davatelja usluge.

(3) Davatelj usluge dužan je na prigovor korisnika usluge odgovoriti u roku od 15 (petnaest) dana od dana zaprimanja prigovora.

**XII. ODREDBE O NAČINU POJEDINAČNOG KORIŠTENJA JAVNE USLUGE**

Članak 18.

(1) Davatelj usluge dužan je u skladu s mogućnostima i uvjetima lokacija korisnika osigurati pojedinačno korištenje javne usluge uključivo i kad više korisnika koristi zajednički spremnik.

(2) Za nepristupačna područja u koja se ne može pristupiti komunalnim vozilom zbog neodgovarajućeg puta ili drugih prepreka, davatelj usluge može, uz suglasnost Jedinstvenog upravnog odjela Općine Vrsar-Orsera, korisnicima usluge staviti na raspolaganje odgovarajući zajednički spremnik, koji zadužuje određeni broj korisnika s tog područja.

**XIII. ODREDBE O NAČINU KORIŠTENJA ZAJEDNIČKOG SPREMNIKA**

Članak 19.

1. Za korisnike usluge gdje uvjeti pojedinačnog korištenja javne usluge nisu u potpunosti primjenjivi zbog tehničkih uvjeta, nepristupačnosti, ograničenja lokacije i tipa nekretnine, neracionalnog povećanja troškova i drugih okolnosti, usluga se osigurava putem zajedničkih spremnika na lokaciji zajedničkog obračunskog mjesta koje određuje davatelj usluge.
2. Korisnici koji koriste zajednički spremnik su:

a.       korisnici u višestambenim objektima s četiri ili više stambenih jedinica ili

b.      više korisnika u objektima s manje od četiri stambene jedinice koji su zatražili zajedničko korištenje javne usluge sklopljenim međusobnim sporazumom o udjelima ili

c.       korisnici kojima davatelj usluga ne može vozilom pristupiti nekretnini korisnika ili bi to pristupanje iziskivalo bitno povećavanje troškova i neracionalne troškove.

1. Kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika tako da zbroj svih udjela čini jedan, primjenjuje se udio korisnika usluge u korištenju zajedničkog spremnika koji je u Izjavi naveo Davatelj usluge.

**XIV. ODREDBE O PRIHVATLJIVOM DOKAZU IZVRŠENJA JAVNE USLUGE ZA POJEDINOG KORISNIKA USLUGE**

Članak 20.

1. Davatelj usluge vodi evidenciju o preuzetom komunalnom otpadu za svakog pojedinog korisnika odnosno za pojedino obračunsko mjesto.
2. Davatelj usluge vodi evidenciju korištenja javne usluge za obračunsko mjesto u digitalnom obliku.
3. Podaci iz evidencije korištenja javne usluge za obračunsko mjesto u digitalnom obliku smatraju se dokazom izvršenja javne usluge.
4. Prihvatljivi dokaz izvršenja javne usluge za pojedinog korisnika usluge predstavlja evidencija davatelja usluge o izvršenoj usluzi ( evidencija o pražnjenju spremnika tijekom obračunskog razdoblja prema planu primopredaje ) za pojedinog korisnika usluge, pri čemu davatelj usluge ne odgovara za neovlašteno korištenje spremnika od strane trećih osoba već je svaki korisnik usluge dužan osigurati da njemu dodijeljeni spremnik neovlašteno ne koriste treće osobe.

Članak 21.

1. Davatelj usluge osigurava svakom pojedinom korisniku da na njegov zahtjev može, putem e‑pošte odnosno putem interneta, kad je to korisniku usluge prihvatljivo, ili na drugi način, izvršiti uvid u podatke o izvršenju javne usluge za njegovo obračunsko mjesto.

**XV. NAČIN ODREĐIVANJA UDJELA KORISNIKA USLUGE U SLUČAJU KAD SU KORISNICI USLUGE KUĆANSTVA I PRAVNE OSOBE ILI FIZIČKE OSOBE – OBRTNICI I KORISTE ZAJEDNIČKI SPREMNIK, A NIJE POSTIGNUT SPORAZUM O NJIHOVIM UDJELIMA**

Članak 22.

1. U slučaju kad su korisnici javne usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima korištenja zajedničkog spremnika tako da zbroj svih udjela čini jedan, primjenjuje se udio korisnika usluge u korištenju zajedničkog spremnika koji je u Izjavi naveo Davatelj usluge.

**XVI. ODREDBE O UGOVORNOJ KAZNI**

Članak 23.

(1) Korisnik usluge dužan je platiti davatelju usluge ugovoru kaznu ako:

1. ne koristi javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika

2. ne omogući davatelju usluge pristup spremniku na mjestu primopredaje otpada kad to mjesto nije na javnoj površini

3. postupi s otpadom na obračunskom mjestu korisnika usluge na način da dovodi u opasnost ljudsko zdravlje, ili dovodi do rasipanja otpada oko spremnika, ili uzrokuje pojavu neugode drugoj osobi zbog mirisa otpada

4. ne odgovara za postupanje s otpadom i spremnikom na obračunskom mjestu korisnika usluge, te kad više korisnika koristi zajednički spremnik zajedno s ostalim korisnicima usluge na istom obračunskom mjestu ne odgovara za obveze nastale zajedničkim korištenjem spremnika

5. ne predaje opasni komunalni otpad u reciklažno dvorište ili mobilno reciklažno dvorište, odnosno ne postupa s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo

6. ne predaje odvojeno miješani komunalni otpad, reciklabilni komunalni otpad, opasni komunalni otpad i glomazni otpad

7. ne predaje odvojeno biootpad ili kompostirati biootpad na mjestu nastanka

8. ne dostavi davatelju usluge ispunjenu Izjavu o načinu korištenja javne usluge.

Članak 24.

1. Iznos ugovorne kazne određen za pojedino postupanje korisnika usluge mora biti razmjeran troškovima uklanjanja posljedica takvog postupanja, a najviše do iznosa godišnje cijene obvezne minimalne javne usluge obračunate korisniku usluge.
2. Kad više korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika snose svi korisnici usluge koji koriste zajednički spremnik sukladno udjelima u korištenju spremnika.
3. Iznos određene ugovorne kazne iskazuje se na zasebnoj stavci na računu za javnu uslugu.
4. Radi utvrđivanja nužnih činjenica kojima se utvrđuje postupanje korisnika usluge protivno Ugovoru o korištenju javne usluge prema ovom članku, kao i činjenica nužnih za obračun ugovorne kazne, davatelj usluge ovlašten je i dužan postupati po prijavi komunalnih redara, razmotriti i ispitati prijave građana, uzimati potrebne izjave od korisnika usluga, svojih zaposlenika i trećih osoba, osigurati fotografiranje i/ili videosnimanje obračunskog mjesta korisnika usluge i koristiti takvu fotodokumentaciju, koristiti podatke iz izjave o načinu korištenja javne usluge, evidencije o preuzetom komunalnom otpadu, podatke očitanja mjernih uređaja za potrošnju električne energije ili pitke vode, podatke iz svojih poslovnih knjiga i drugih evidencija, cjenika ovlaštenih proizvođača opreme i uređaja, stručne, obrazložene i ovjerene procjene nastalih troškova uslijed pojedinog postupanja, vremensko trajanje pojedinog postupanja te sve druge dokaze s pomoću kojih se i u svezi s drugim dokazima nedvojbeno može utvrditi postupanje korisnika usluge prema ovom članku, odnosno koji mogu poslužiti za obračun ugovorne kazne.

**XVII. UGOVOR O KORIŠTENJU JAVNE USLUGE**

Članak 25.

1. Korisnik javne usluge dužan je dostaviti davatelju javne usluge Izjavu o načinu korištenja javne usluge.
2. Izjava o načinu korištenja javne usluge je obrazac kojim se korisnik javne usluge i davatelj javne usluge usuglašavaju o bitnim sastojcima Ugovora.
3. Podaci u obrascu Izjave svrstani su u dva stupca od kojih je prvi prijedlog davatelja usluge, a drugi očitovanje korisnika usluge.
4. Korisnik usluge je dužan vratiti davatelju usluge dva potpisana primjerka Izjave iz stavka 1. ovoga članka u roku od 15 dana od dana zaprimanja.
5. Davatelj usluge dužan je po zaprimanju Izjave sukladno stavku 4. ovoga članka, korisniku usluge vratiti jedan ovjereni primjerak Izjave u roku od 15 dana od zaprimanja.
6. Davatelj usluge dužan je primijeniti podatak iz Izjave koji je naveo korisnik usluge kada je taj podatak u skladu s Zakonom i ovom Odlukom.
7. Iznimno od odredbe stavka 6. ovoga članka davatelj usluge primjenjuje podatak iz Izjave koji je naveo davatelj usluge u sljedećim slučajevima:

1. kad se korisnik usluge ne očituje o podacima u Izjavi odnosno ne dostavi Izjavu davatelju usluge u roku ili

2. kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika tako da zbroj svih udjela čini jedan, primjenjuje se udio korisnika usluge u korištenju zajedničkog spremnika koji je u Izjavi naveo davatelj usluge.

1. Davatelj usluge može omogućiti davanje Izjave iz stavka 1. ovoga članka elektroničkim putem kad je takav način prihvatljiv korisniku usluge.
2. O svakoj promjeni podataka iz Izjave korisnik usluge dužan je obavijestiti davatelja usluge u roku od 15 dana od dana kad je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena. U slučaju da to ne učini, dužan je podmiriti cijenu usluge sve dok to ne učini, odnosno dok to ne učini novi vlasnik odnosno korisnik.
3. Sadržaj Izjave iz stavka 1. ovoga članka propisuje ministar pravilnikom iz članka 5. stavka 5. Zakona.
4. Osobni podaci korisnika javne usluge dostavljeni davatelju javne usluge putem Izjave smiju se koristiti isključivo u svrhu provedbe ugovornih obveza iz Ugovora o korištenju javne usluge. Davatelj javne usluge dužan je ove podatke čuvati u elektroničkoj bazi podataka s ograničenim pristupom, a obrasce Izjave dužan je pohraniti u arhivu uz odgovarajuću razinu zaštite tajnosti osobnih podataka.

Članak 26.

(1) Ugovor o korištenju javne usluge smatra se sklopljenim:

1. kad korisnik javne usluge dostavi davatelju javne usluge Izjavu ili

2. prilikom prvog evidentiranog korištenja javne usluge ili zaprimanja na korištenje spremnika za primopredaju miješanog komunalnog otpada, u slučaju kad korisnik javne usluge ne dostavi davatelju javne usluge Izjavu.

(2) Bitne sastojke Ugovora čine Opći uvjeti Ugovora, ova Odluka, Izjava i Cjenik javne usluge.

(3) Davatelj javne usluge dužan je omogućiti korisniku javne usluge uvid u akte iz stavka 2. ovoga članka prije sklapanja Ugovora te prije svake izmjene i/ili dopune Ugovora te kasnije, na zahtjev korisnika javne usluge.

(4) Izvršno tijelo jedinice lokalne samouprave i davatelj javne usluge dužni su putem sredstava javnog informiranja, mrežne stranice, dostavom pisane obavijesti i/ili na drugi za korisnika javne usluge prikladan način osigurati da korisnik javne usluge, prije sklapanja Ugovora i/ili izmjene odnosno dopune Ugovora, bude upoznat s propisanim odredbama koje uređuju sustav sakupljanja komunalnog otpada, Ugovorom i pravnim posljedicama.

(5) Davatelj javne usluge je dužan na svojoj mrežnoj stranici objaviti poveznice na mrežne stranice Narodnih novina na kojima su objavljeni Zakon te drugi podzakonski akti, digitalnu presliku Odluke, digitalnu presliku Cjenika i obavijest o načinu podnošenja prigovora sukladno pozitivnim propisima Republike Hrvatske.

**XVIII. NEKRETNINA KOJA SE TRAJNO NE KORISTI**

Članak 27.

(1) Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.

(2) Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili plina ili pitke vode ili na drugi odgovarajući način uključujući očevid lokacije.

Članak 28.

1. Korisnik usluge može otkazati korištenje javne usluge (ugovora) u slučaju da se nekretnina trajno ne koristi.
2. Davatelj usluge ima pravo izvršiti provjeru navoda u zahtjevu za odjavom korištenja usluge.
3. Ukoliko se prilikom provjere utvrdi stanje suprotno onome navedenom u zahtjevu, korisniku usluge zaračunat će se cijena za razdoblje korištenja usluge od odjave do ponovnog zaduženja.
4. Korisnik usluge dužan je davatelju javne usluge vratiti ili omogućiti povrat ispravnih spremnika za odlaganje otpada koji su mu dani na uporabu odmah po dostavi zahtjeva za odjavu korištenja usluge. U protivnom davatelj javne usluge ima pravo potraživati naknadu pune cijene novog spremnika.
5. Kada vlasnik ili korisnik nekretnine odnosno posebnog dijela nekretnine namjerava otkazati ugovor zbog prestanka prava vlasništva ili prava korištenja, dužan je o istome izvijestiti davatelja usluge u roku od 15 dana od dana kada je nastupila promjena ili od dana prestanka korištenja, pri čemu je dužan dostaviti i odgovarajuće dokaze.
6. Raskid ugovora nastupa s posljednjim danom u mjesecu u kojem je podnesena odgovarajuća obavijest odnosno zahtjev.
7. Zaključenjem ugovora o korištenju javne usluge korisnik usluga u svemu prihvaća Opće uvjete ugovora sa korisnicima, koji se nalaze u prilogu 1. ove Odluke i čine njezin sastavni dio.

**XIX. OPĆI UVJETI UGOVORA S KORISNICIMA**

Članak 29.

1. Opći uvjeti Ugovora s korisnicima javne usluge sadržani su u Prilogu 1. ove Odluke i čine njen sastavni dio.

**XX. KRITERIJ ZA ODREĐIVANJE KORISNIKA USLUGE U ČIJE IME JEDINICA LOKALNE SAMOUPRAVE PREUZIMA OBVEZU SUFINANCIRANJA CIJENE JAVNE USLUGE**

Članak 30.

1. Općina Vrsar-Orsera preuzima obvezu plaćanja cijene javne usluge za korisnike socijalne skrbi koji sukladno važećim propisima o socijalnoj skrbi odnosno važećoj Odluci o socijalnoj skrbi ostvaruju pravo na naknadu za troškove stanovanja. Jedinstveni upravni odjel dostavlja davatelju javne usluge ažurirani popis korisnika u čije ime Općina Vrsar-Orsera uplaćuje odobreni iznos.
2. Općina Vrsar-Orsera uplaćuje davatelju usluge jedinstveni ukupni iznos cijene javne usluge sa specifikacijom na kojeg se korisnika javne usluge odnosi uplata.

**XXI. KRITERIJI ZA UMANJENJE CIJENE JAVNE USLUGE**

Članak 31.

( 1 ) Kriteriji za umanjenje cijene javne usluge moraju poticati korisnika da odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo, kompostira biootpad.

Članak 32.

( 1 ) Davatelj usluge odobrava kriterije za umanjenje cijene javne usluge u cilju smanjenja nastajanja miješanog komunalnog otpada, biootpada i u cilju poticanja korisnika na korištenje reciklažnog dvorišta na način da se popust na cijenu javne usluge odobrava korisnicima kategorije kućanstvo u obračunskom razdoblju kada je koristio reciklažno dvorište.

( 2) U obračunskom razdoblju u kojem je korisnik usluge obveznik plaćanja ugovorne kazne ne ostvaruje mogućnost za popust niti po kojoj osnovi.

**XXII. ODREDBE O KORIŠTENJU JAVNE POVRŠINE ZA PRIKUPLJANJE OTPADA I MJESTIMA PRIMOPREDAJE OTPADA AKO SU RAZLIČITA OD OBRAČUNSKOG MJESTA**

Članak 33.

1. Sakupljanje komunalnog otpada na adresi obračunskog mjesta korisnika javne usluge obavlja se u odgovarajućim spremnicima koji u pravilu moraju biti smješteni na zemljištu, odnosno unutar nekretnine korisnika javne usluge. Primopredaja otpada u pravilu se obavlja na najbližoj dostupnoj javnoj površini korisnika javne usluge. Korisnik javne usluge koristi uslugu na način da, sukladno obavijesti o prikupljanju komunalnog otpada, u dane odvoza otpada na javnu površinu ispred svoje nekretnine iznese odgovarajući spremnik s otpadom koji se u te dane odvozi.

Članak 34.

1. Na javnim površinama nije dozvoljeno odlaganje bilo kakvog otpada osim u za to predviđene spremnike.
2. Iznimno, spremnici za odlaganje otpada mogu biti postavljeni i na javnoj površini na mjestima i na način koji odlukom odredi davatelj usluge, uz prethodnu suglasnost nadležnog odjela Općine Vrsar-Orsera.
3. Iznimno, ukoliko se na javnim površinama odbaci otpad protivno odredbama Odluke, a ne može se utvrditi stvarni korisnik ( počinitelj ), troškove zbrinjavanja istog snosi jedinica lokalne samouprave.

Članak 35.

1. Organizatori manifestacija koje se odvijaju na javnim površinama obvezni su, prije održavanja manifestacije, s davateljem usluge ugovoriti način preuzimanja i zbrinjavanja komunalnog otpada. Organizator manifestacije u tom slučaju obavezan je snositi troškove gospodarenja otpadom sukladno cjeniku.
2. Zaključenje ugovora s davateljem usluga uvjet je za izdavanje rješenja o korištenju javnih površina.

Članak 36.

1. Korisnici usluga iz kategorije korisnika koji nije kućanstvo, a koji od Općine Vrsar-Orsera tijekom ljetne sezone uzimaju u zakup javne površine radi obavljanja djelatnosti moraju prije izdavanja rješenja o korištenju javnih površina podmiriti dugove davatelju usluge i davatelju usluge prijaviti promjenu podataka iz Izjave.

**XXIII. ODREDBE O KOLIČINI GLOMAZNOG OTPADA KOJI SE PREUZIMA U OKVIRU JAVNE USLUGE**

Članak 37.

1. Odvojeno prikupljanje glomaznog otpada provodi se putem rada reciklažnog dvorišta, te preuzimanja glomaznog otpada na lokaciji obračunskog mjesta korisnika usluge.
2. Davatelj javne usluge dužan je preuzeti glomazni otpad od korisnika usluge na obračunskom mjestu korisnika usluge u što kraćem roku koji zajednički određuju korisnik usluge i davatelj usluge, u skladu s Planom primopredaje glomaznog otpada.
3. Davatelj usluge dužan je prikupljeni otpad iz prethodnog stavka ovoga članka zbrinuti na propisan način.

Članak 38.

1. Davatelj usluge u okviru javne usluge jednom u kalendarskoj godini preuzima glomazni otpad od korisnika usluge iz kategorije korisnika kućanstvo na lokaciji obračunskog mjesta bez naknade u najvećoj količini do 3 m3.
2. Korisnik usluge kategorije kućanstvo može glomazni otpad, u ukupnoj godišnjoj količini do 3 m3 samostalno dovesti bez naknade u Reciklažno dvorište, a za količine veće od 3 m3 godišnje plaća se naknada prema cjeniku davatelja usluge.
3. Glomazni otpad od korisnika koji nisu kućanstvo može se predati u Reciklažno dvorište ili po zahtjevu tih korisnika na obračunskom mjestu, uz odgovarajuću prateću dokumentaciju sukladno propisima te uz obvezu plaćanja naknade prema cjeniku davatelja usluge.

Članak 39.

1. Na zahtjev korisnika kategorije kućanstvo, davatelj usluge preuzet će na obračunskom mjestu korisnika glomazni otpada za količinu veću od 3 m3 uz plaćanje cijene prijevoza preuzetog otpada do Reciklažnog dvorišta i obrade tog otpada.
2. Korisnik usluge iz kategorije koja nije kućanstvo može naručiti odvoz glomaznog otpada uz naplatu sukladno cjeniku davatelja usluge.

Članak 40.

1. Glomazni otpad zabranjeno je odbacivati i odlagati na javnoj površini.
2. Zabranjeno je glomazni otpad odlagati u spremnike za komunalni otpad.
3. Zabranjeno je s glomaznim otpadom odlagati bačve, kante i slične posude u kojima ima ulja, boja, kiselina i drugih opasnih tvari te drugi problematični otpad.

# XXIV. POPIS ADRESA RECIKLAŽNIH DVORIŠTA

Članak 41.

1. Reciklažna dvorišta na području Općine Vrsar-Orsera je:

* Reciklažno dvorište Vrsar – Gradina 12 c, Gradina.

**XXV. ODREDBE O PROVEDBI UGOVORA KOJE SE PRIMJENJUJU U SLUČAJU NASTUPANJA POSEBNIH OKOLNOSTI UKLJUČUJUĆI ELEMENTARNU NEPOGODU, KATASTROFU I SLIČNO**

Članak 42.

1. Davatelj javne usluge omogućuje redovito pružanje usluge sakupljanja komunalnog otpada, osim u slučajevima kada uslugu nije moguće izvršiti zbog vanjskih, izvanrednih i nepredvidivih okolnosti koje se nisu mogle spriječiti, otkloniti ili izbjeći, odnosno u slučajevima nastupanja okolnosti na koje davatelj javne usluge ne može utjecati.
2. Po prestanku uvjeta koji onemogućuju pružanje javne usluge sakupljanja komunalnog otpada davatelj javne usluge dužan je sakupiti i odvesti svu iznesenu (odloženu) količinu komunalnog otpada u najkraćem mogućem roku.

Članak 43.

1. Iznimno, u slučaju izmjene rasporeda odvoza otpada, javna usluga sakupljanja komunalnog otpada koja se trebala obaviti u vrijeme blagdana i državnih praznika, obavit će se u prvom slobodnom terminu, o čemu će korisnici biti obaviješteni putem medija ili internetskih stranica davatelja javne usluge.

**XXVI. LOKACIJE NA KOJOJ SE MOŽE OSIGURATI OBAVLJANJE OBRADE GLOMAZNOG OTPADA MOBILNIM UREĐAJEM U OKVIRU JAVNE USLUGE**

Članak 44.

1. Lokacija na kojoj se osigurava obavljanje obrade glomaznog otpada mobilnim uređajem u okviru javne usluge na području Općine Vrsar-Orsera je Građevina za gospodarenje otpadom – Košambra, Garbina 10., Poreč-Parenzo..

**XXVII. PRIJELAZNE I ZAVRŠNE ODREDBE**

Članak 45.

1. Po osiguranju potrebnih preduvjeta i nabavci spremnika za sakupljanje biootpada, davatelj javne usluge će započeti sa podjelom istih.

Članak 46.

1. Nadzor nad provedbom ove Odluke obavlja Jedinstveni upravni odjel Općine Vrsar-Orsera.

Članak 47.

1. Stupanjem na snagu ove Odluke prestaje važiti Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Vrsar-Orsera („Službene novine Općine Vrsar-Orsera“ broj 1/18)

Članak 48.

1. Do primijene cjenika davatelja javne usluge sukladno članku 178. stavka 3. Zakona o gospodarenju otpadom primjenjivati će se cjenik donijet na temelju Zakona o održivom gospodarenju otpadom.

Članak 49.

1. Ova Odluka stupa na snagu 8 ( osmog ) dana od dana objave u „Službenim novinama Općine Vrsar-Orsera“.

Klasa: 011-01/21-01/23

Urbroj: 2167/02-01-03/31-21-1

Vrsar-Orsera, 23.12.2021.

**OPĆINSKO VIJEĆE OPĆINE VRSAR-ORSERA**

**PREDSJEDNCA OPĆINSKOG VIJEĆA**

**OPĆINE VRSAR-ORSERA**

**Marina Deak**

**PRILOG 1.**

**OPĆI UVJETI UGOVORA O KORIŠTENJU JAVNE USLUGE NA PODRUČJU OPĆINE VRSAR-ORSERA**

**( u daljnjem tekstu: opći uvjeti )**

**Uvodne odredbe**

Članak 1.

( 1 ) Definicije i termini korišteni u ovim Općim uvjetima Ugovora o korištenju javne usluge na području Općine Vrsar-Orsera ( u daljnjem tekstu: Opći uvjeti ) odgovaraju definicijama i terminima korištenim u odluci o načinu pružanja javne usluge na području Općine Vrsar-Orsera ( u daljnjem tekstu: Odluka ).

**Primjena Općih uvjeta**

1. Ovim se Općim uvjetima uređuju međusobni odnosi između davatelja usluga i korisnika usluga.
2. U slučaju kada odredbe ugovora upućuju na primjenu pojedinih odredaba ovih Općih uvjeta, te odredbe Općih uvjeta postaju sastavni dio ugovora.
3. Korisnik usluge upoznat je sa sadržajem ovih Općih uvjeta i pristaje na njihovu primjenu.

**Ugovaranje javne usluge**

1. Korisnici usluge javnu uslugu ugovaraju zaključenjem ugovora sukladno Odluci.
2. Ugovor se smatra sklopljenim:
   1. kad korisnik usluge dostavi davatelju usluge Izjavu ili
   2. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi davatelju usluge Izjavu.
3. Zaključenjem ugovora o korištenju javne usluge korisnik usluga u svemu prihvaća ove Opće uvjete.
4. Početni dan za obračun javne usluge smatra se dan zaključenja ugovora.
5. Ugovori s korisnicima usluge zaključuju se na neodređeno vrijeme.

**Prava i obveze ugovornih strana**

1. Davatelj usluge i korisnik usluge imaju prava i obveze utvrđene Odlukom, ugovorom i ovim Općim uvjetima.
2. Davatelj javne usluge dužan je:

1. gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno redu prvenstva gospodarenja otpadom i način na koji ne dovodi do miješanja odvojeno sakupljenog komunalnog otpada s drugom vrstom otpada ili otpadom koji ima drukčija svojstva.

2. pružati javnu uslugu u skladu sa Zakonom i Odlukom iz članka 66. Zakona.

3. snositi sve troškove gospodarenja prikupljenim otpadom, osim troškova postupanja s reciklabilnim komunalnim otpadom koji se sastoji pretežito od otpadne ambalaže.

4. osigurati korisniku usluge spremnike za primopredaju komunalnog otpada

5. preuzeti sadržaj spremnika od korisnika usluge i to odvojeno miješani komunalni otpad, biootpad, reciklabilni komunalni otpad i glomazni otpad

6. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja

7. osigurati uvjete kojima se ostvaruje pojedinačno korištenje javne usluge neovisno o broju korisnika usluge koji koriste zajednički spremnik

8. predati sakupljeni reciklabilni komunalni otpad osobi koju odredi Fond

9. voditi evidencije propisane člankom 82. Zakona

10. na spremniku održavati natpis iz stavka 2. ovoga članka

11. osigurati sigurnost, redovitost i kvalitetu javne usluge

12. predati miješani komunalni otpad u centar za gospodarenje otpadom sukladno Planu gospodarenja otpadom Republike Hrvatske i

13. obračunati cijenu javne usluge na način propisan ovim Zakonom, Odlukom iz članka 66. stavka 1. ovoga Zakona i cjenikom iz članka 77. Zakona

14. na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu kojim se uređuje porez na dodanu vrijednost

1. Korisnik javne usluge dužan je:

1. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika

2. omogućiti davatelju usluge pristup spremniku na mjestu primopredaje otpada kad to mjesto nije na javnoj površini

3. postupati s otpadom na obračunskom mjestu korisnika usluge na način koji ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojavu neugode drugoj osobi zbog mirisa otpada

4. odgovarati za postupanje s otpadom i spremnikom na obračunskom mjestu korisnika usluge, te kad više korisnika koristi zajednički spremnik zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika

5. platiti davatelju usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem je nekretnina koja se trajno ne koristi

6. predati opasni komunalni otpad u reciklažno dvorište ili mobilno reciklažno dvorište odnosno postupiti s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo

7. predati odvojeno miješani komunalni otpad, reciklabilni komunalni otpad, opasni komunalni otpad i glomazni otpad

8. predati odvojeno biootpad ili kompostirati biootpad na mjestu nastanka

9. dostaviti davatelju usluge ispunjenu Izjavu o načinu korištenja javne usluge

10. omogućiti davatelju javne usluge označivanje spremnika odgovarajućim natpisom i oznakom.

1. Korisnik usluge u slučaju bilo kakvih promjena podataka vezanih uz ugovorni odnos, a koje utječu na međusobne odnose između davatelja usluge i korisnika usluge dužan je iste prijaviti davatelju usluge najkasnije u roku od 15 (petnaest) dana od dana nastale promjene u pisanom obliku.
2. Korisnik usluge obvezan je obavijestiti davatelja usluge u roku od 15 (petnaest) dana o prestanku korištenja nekretnine (stan, kuća, poslovni prostor). Prestanak korištenja nekretnine glede korištenja javne usluge prijavljuje u pisanom obliku sa priloženom popratnom dokumentacijom kojom se dokazuje prestanak korištenja nekretnine.
3. Korisnik usluge dužan je u roku od 15 (petnaest) dana od početka korištenja usluge obavijestiti davatelja usluge o početku korištenja javne usluge (stjecanje vlasništva nekretnine).
4. Prilikom stjecanja odnosno prestanka statusa korisnika usluge isti je navedeni status dužan dokazati vjerodostojnim ispravama i dokumentacijom.
5. Svaka promjena koja se prijavljuje nastupa s posljednjim danom u mjesecu u kojem je podnesena odgovarajuća obavijest ili zahtjev, te je isključena mogućnost retroaktivnog učinka prijavljene promjene. Prilikom promjene svi dospjeli računi moraju biti plaćeni. Prilikom konačnog prestanka korištenja javne usluge korisnik usluge dužan je platiti sve do tada zaprimljene račune.
6. Osim u slučaju promjene vlasništva nekretnine te razloga utvrđenog u članku \_\_\_\_ Odluke, korisnik usluge ne može otkazati ugovor; tj. sve dok koristi javnu uslugu dužan je plaćati cijenu javne usluge sukladno obračunu davatelja usluge.
7. Spremnike za odlaganje otpada korisnik usluge u pravilu smješta na svojoj nekretnini odnosno u objektima ili drugim prostorima u svom vlasništvu. Iznimno, spremnici mogu biti smješteni na javnoj površini.
8. Korisnici usluge dužni su spremnike za komunalni otpad na dan odvoza, prema rasporedu, iznijeti na prvu dostupnu javnu površinu, najkasnije do termina određenog Planom primopredaje na način da ne ometaju javni promet na kolniku ili pješačkoj stazi.
9. Korisnik usluge dužan je spremnike redovito održavati u ispravnom i funkcionalnom stanju te je odgovoran za svako namjerno oštećenje kao i nestanak. U slučaju otuđenja i oštećenja spremnika za odlaganje otpada trošak nabave novih snosit će korisnik usluge.
10. Korisnici usluge dužni su brinuti o dodijeljenim spremnicima pažnjom dobrog gospodara te su u slučaju oštećenja ili uništenja vlastitom krivnjom/nepažnjom po izvršenoj zamjeni oštećenog ili uništenog spremnika davatelju usluge dužni namiriti nastale troškove prema računu ispostavljenom od strane davatelja javne usluge.
11. U slučaju da je dokazano da je oštećenje spremnika za odlaganje otpada uzrokovao davatelj usluge, trošak nabave nove snosit će davatelj usluge, a o čemu se sastavlja zapisnik.
12. Davatelj usluge dužan je pažljivo rukovati spremnicima za odlaganje otpada, tako da se iste ne oštećuju, a odloženi otpad ne rasipa i onečišćava okolinu. Svako onečišćivanje prouzročeno skupljanjem i odvozom otpada isti su dužni odmah otkloniti. Nakon pražnjenja spremnika za odlaganje otpada davatelj usluge dužan ih je vratiti na mjesto na kojem su bile prilikom preuzimanja otpada (prva dostupna javna površina) i zatvoriti poklopac.
13. Davatelj usluge osigurava zamjenu spremnika zbog dotrajalosti.
14. Kada korisnik zahtijeva promjenu volumena spremnika, Davatelj usluge će isto izvršiti u primjerenom roku, ukoliko isti udovoljava uvjetima iz ove Odluke i aktima davatelja usluge.
15. U spremnik za komunalni otpad može se odlagati samo komunalni otpad.
16. Sav odloženi komunalni otpad mora se nalaziti u spremniku, a poklopac spremnika mora biti potpuno zatvoren.
17. Zabranjeno je pretrpavati i dodatno sabijati otpad u spremniku Otpad mora biti odložen u spremnik na način da prilikom pražnjenja isti u cijelosti gravitacijski ispadne iz spremnika.
18. Korisnik je odgovoran za štetu prouzročenu pretovarom spremnika.
19. U spremnike za miješani komunalni otpad zabranjeno je odlagati: korisni otpad koji se može reciklirati, električni i elektronički otpad i pripadajući dodaci (poput kabela), glomazni, metalni i građevinski otpad, opasni otpad (npr. fluorescentne svjetiljke, štedne žarulje, lakovi, otpala, baterije i akumulatori i drugi), tekući i polutekući otpad, žar i vrući pepeo, životinjske lešine te sve ostale posebne kategorije otpada, sukladno propisima koji uređuju postupanje s otpadom.
20. U spremnike za komunalni otpada zabranjeno je odlagati zeleni otpad koji nastaje prilikom rezidbe zelenih površina.
21. U spremnike za komunalni otpada zabranjeno je odlagati građevni otpad.
22. Korisnici gore navedene vrste otpada mogu zbrinuti u reciklažnom dvorištu ili kod ovlaštenih tvrtki za zbrinjavanje.
23. Korisnik usluge odgovara davatelju javne usluge za bilo koju vrstu štete uzrokovanu odlaganjem zabranjenih vrsta otpada u spremnik za komunalni otpad.
24. Zabranjeno je u spremnike za odvojeno prikupljanje otpada odlagati miješani komunalni otpad, kao i bilo koji drugi otpad koji ne odgovara definiciji otpada za koji je spremnik namijenjen.
25. Sa spremnicima koji sadržavaju otpad koji ne odgovara definiciji otpada za koji je spremnik davatelj usluge postupiti će sukladno odredbama odluke i važećeg cjenika. Korisnik usluge odgovara davatelju javne usluge za bilo koju vrstu štete uzrokovanu odlaganjem zabranjenih vrsta otpada u spremnike koji su namijenjeni za odvojeno prikupljanje otpada.
26. Kada je, zbog nedovoljne širine ceste i mjesta za okretanje, vozilu davatelja javne usluge onemogućen pristup do nekretnine korisnika usluge, a korisniku usluge je na uporabu dodijeljen spremnik za komunalni otpad, korisnik usluge dužan je tipski spremnik na dan odvoza, prema rasporedu, iznijeti na prvu dostupnu javnu površinu kojoj vozilo davatelja javne usluge može pristupiti.
27. Spremnici koji nisu postavljeni sukladno odredbama ovoga članka neće biti ispražnjeni.
28. Kada je, zbog nedovoljne širine ceste i mjesta za okretanje, vozilu davatelja javne usluge onemogućen pristup do nekretnine većeg broja korisnika usluge grupiranih na jednom području, a nekretnina korisnika nalazi se na većoj udaljenosti od javne površine kojoj vozilo davatelja javne usluge može pristupiti, s korisnicima će se posebno ugovoriti zajedničko korištenje spremnika koji će davatelj usluge postaviti na prvu dostupnu javnu površinu kojoj vozilo davatelja javne usluge može pristupiti.

**Način obračuna i plaćanja cijene javne usluge**

1. Cijena javne usluge utvrđuje se Cjenikom javne usluge kojeg donosi i mijenja davatelj usluge sukladno zakonu i propisima donesenim na temelju Zakona o gospodarenju otpadom.
2. Korisnik plaća cijenu usluge davatelju usluge na osnovi ispostavljenog računa.
3. U slučaju da korisnik nije platio neki od prethodnih računa, na računu je naznačen iznos ukupnog dugovanja.
4. Na zahtjev korisnika davatelj usluge će račun dostaviti i elektroničkim putem.
5. Računi se dostavljaju prema obračunskim razdobljima iz ove odluke tj. jednom u dva mjeseca za usluge pružene korisnicima iz kategorije kućanstva odnosno jednom mjesečno za korisnike iz kategorije gospodarski subjekti.
6. Davatelj javne usluge omogućava korisniku usluge provjeru ispravnosti zaračunatog iznosa u odnosu na pruženu uslugu.
7. Korisnik je dužan platiti cijenu javne usluge za izvršenu uslugu po dospijeću koje je navedeno na dostavljenom računu.
8. U slučaju zakašnjenja zaračunavaju se zakonske zatezne kamate u skladu sa zakonom.

**Obavijest o prikupljanju komunalnog otpada**

Članak 19.

1. Davatelj javne usluge osigurava isporuku usluge sukladno Planu primopredaje komunalnog otpada.
2. Davatelj javne usluge dužan je korisniku usluge do kraja prosinca tekuće kalendarske godine za iduću kalendarsku godinu dostaviti Obavijest o sakupljanju komunalnog otpada u skladu sa odredbama Zakona, u pisanom obliku ili putem mrežne stranice kad je to korisniku usluge prihvatljivo.
3. Obavijest iz ovog članka mora sadržavati stavke utvrđene člankom 83. Zakona o gospodarenju otpadom.

**Završne odredbe**

Članak 20.

( 1 ) Ugovorne strane suglasno utvrđuju da će sve eventualne sporove koji proizlaze iz ili su u svezi Ugovora pokušati riješiti mirnim putem, a ukoliko u tome ne uspiju, ugovaraju nadležnost suda prema mjestu sjedišta davatelja usluge.

( 2 ) Ovi Opći uvjeti mijenjaju se na način koji je određen za njihovo donošenje.

( 3 ) Stupanjem na snagu ovih Općih uvjeta prestaju važiti Opći uvjeti Ugovora o korištenju javne usluge prikupljanja miješanog komunalnog otpada i biorazgradivog komunalnog otpada, objavljeno u „Službenim novinama Općine Vrsar-Orsera“ broj 2/18,

( 4 ) Oovi Opći uvjeti objavit će se u „Službenim novinama Općine Vrsar-Orsera“, na mrežnim stranicama Općine Vrsar-Orsera [www.vrsar.hr](http://www.vrsar.hr), te na mrežnim stranicama davatelja usluge, [www.usluga.hr](http://www.usluga.hr) .